**Djamila Bouhired** (arabisk: جميلة بوحيرد‎, født cirka 1935) er en algerisk nasjonalist, kvinneaktivist og tidligere medlem av den algeriske nasjonale frigjøringshæren.

Liv og virke
------------

Bouhired ble født inn i en middelklassefamilie. Hennes far var algerisk og hennes mor tunisisk, og hun var den eneste datteren blant syv sønner. 20 år gammel ble hun engasjert i den algeriske frigjøringsbevegelsen Front de libération nationale (FLN) og dens væpnede fløy Armée de libération nationale (ALN), som kjempet mot det franske koloniregimet.

### Den algeriske frigjøringskrigen

Samia Lakhdari, Zohra Drif, Djamila Bouhired og Hassiba Ben Bouali.
Fra 1954 arbeidet hun som kontaktperson og personlig assistent for FLN-kommandør Yacef Saadi. Hennes brødre var også engasjert i frigjøringskampen.

Bouhired ble et ikon for den algeriske frigjøringskampen etter at hun ble kjent for å ha plantet bomber langs veiene de franske okkupasjonsstyrkene benyttet.

### Rettssak og dom

I 1957 ble Bouhired tiltalt og dømt til døden for å ha plantet bomber i franske restauranter rundt den algeriske hovedstaden. Rettssaken fikk voldsom publisitet og Bouhired ble en *cause célèbre*. En internasjonal kampanje resulterte imidlertid i at dommen ble omgjort til livsvarig fengsel. Det var under denne rettssaken at den franske stjerneadvokaten Jacques Vergès utviklet sitt «defense de la rupture», å forsvare gjennom å angripe et urettferdig lovverk og sette påtalemyndigheten på tiltalebenken. Vergès var selv innbitt motstander av den franske kolonialismen, konverte til islam og ble algerisk statsborger.

### Etter Algeriekrigens slutt

Etter Algeriekrigens slutt i 1962 ble Bouhired løslatt. Bouhired og Vergès giftet seg i 1965 og fikk to barn sammen. De ble skilt i 1970.

Bouhired har senere markert seg som kvinnesaksforkjemper i hele den arabiske verden.

Våren 2019 spilte Bouhired en aktiv rolle i demonstrasjonene som krevde Algeries president Abdelaziz Bouteflikas avgang. Det vakte særlig oppsikt at en av Bouteflikas tidligere allierte fra FNL gikk inn for å kaste den aldrende presidenten.

I kulturen
----------

Djamila Bouhired ble skildret i filmen *Jamila, the Algerian* (1958) av den egyptiske regissøren Youssef Chahine. Hun var en av tre kvinnelige geriljakrigere som ble skildret i filmen *Kampen om Algerie* (1966). Hun spiller også en sentral rolle i dokumentarfilmen *Djevelens advokat* (2007) om Jacques Vergès.

I 1959 skrev den libanesiske sangeren Fairuz låta *Lettre à Djamila* om henne.

Referanser
----------

1. ↑   www.elwatan.com[Hentet fra Wikidata]
2. 1 2 3  Al-Wahaidy, Fatima (19. februar 2018). «Bouhired, the woman who sang "Algeria is our Mother" in French Schools». Egypt Today. Besøkt 6. mars 2019.
3. ↑  «Djevelens advokat - Jacques Verges (1925–2013) er død». Klassekampen. 23. august 2013.
4. ↑  Kennedy, Dana (7. mars 2019). «Djamila Bouhired, the 83-Year-Old Woman Revolutionary Leading Algeria’s New Uprising». The Daily Beast. Besøkt 7. mars 2019.
5. ↑  Rouaba, Ahmed (1. mars 2019). «Algeria protests: The beginning of the end?». BBC News. Besøkt 7. mars 2019.
6. ↑  Internet Movie Database: Djamila (1958)
7. ↑  Internet Movie Database: Kampen om Algerie (1966)
8. ↑  Internet Movie Database: L'avocat de la terreur (2007)

|  |  |
| --- | --- |
| Oppslagsverk/autoritetsdata | VIAF **·** ISNI **·** SUDOC
 |